**Tikar seladang** (Jawi: ‏تيکر سلادڠ‎code: ms is deprecated ‎), **tikam seladang**, **kesidang**, **bunga tongkan** atau dikenali juga dengan nama **kerak nasi** di bahagian utara semenanjung Malaysia merupakan sejenis tumbuhan dari keluarga Apocynaceae. Nama botani tikar seladang adalah ***Vallaris glabra*** dan ditanam khusus kerana bunganya.

Penerangan
----------

Bunga tikar seladang dari dekat.
Kelopak bunga tikar seladang atau kerak nasi berwarna putih.
Tumbuhan yang dipercayai berasal dari Jawa, Sumatera dan kepulauan Sunda Kecil ini merupakan sejenis tumbuhan memanjat dengan batang kecil berkayu keras yang mudah lentur. Sifat batangnya yang mengembang pada bahagian hujungnya menyebabkannya menjadi pilihan sebagai tanaman untuk menghias junjung atau pergola di taman. Pokok kesidang juga boleh dipangkas untuk membentuk pohon renek yang merimbun. Kulit batang dan daun kesidang mempunyai getah yang berwarna putih manakala perdunya yang setinggi 3 m tumbuh tegak dengan daun majmuk, berbentuk payung berpasangan.

Bunganya yang berwarna putih bersaiz 1.0-1.5 cm kecil dan menerbitkan bau wangi yang seakan-akan bau daun pandan terutama pada waktu petang. Pokok ini juga dipanggil bunga "kerak nasi" bukan hanya kerana warnanya yang putih dan bentuk jambak bunganya yang lerai-lerai, tetapi kerana baunya juga yang jika diamati seolah-olah menyerupai bau nasi. Satu kajian telah dilakukan oleh sebuah universiti di Chiang Mai, Thailand untuk mengenalpasti bau nasi yang terdapat pada bunga kesidang. [*perlu rujukan*]

Kegunaan
--------

Disebabkan oleh baunya yang harum semerbak, bunga tikar seladang digunakan sebagai ramuan untuk membuat bunga rampai dan dicampur dengan bahan-bahan lain seperti daun pandan dan bunga-bunga wangi. Masyarakat Melayu tradisional juga menjadikan bunga kesidang sebagai hiasan rambut anak-anak gadis dan wanita serta hiasan alat-alat istiadat seperti tepak sirih. Bunga kesidang melambangkan tanda kehormatan, kesopanan dan sikap lemah lemut orang Melayu. Bunga ini telah dijadikan bunga rasmi bagi negeri Melaka yang terkenal dengan ketinggian adat istiadat dan budaya.

Pokok hiasan ini sering ditanam di perkarangan rumah selaku tanaman penyerlah.
Taman yang ditanami kesidang selalu dikunjungi oleh rama-rama dan burung kelicap yang menggemarinya.

Pembiakan
---------

Kebanyakan tumbuhan jenis memanjat selalunya dibiakkan dengan kaedah tut walaupun sesetengahnya juga mudah tumbuh melalui keratan batang dan percambahan biji benih. Satu kaedah lagi yang digunakan ialah dengan melenturkan batang pokok ini hingga menyentuh tanah, menindihkan dengan menggunakan benda berat, contohnya batu-bata dan membiarkan hingga akarnya tumbuh. Bahagian yang telah ditumbuhi akar ini boleh dipotong dan ditanam di tempat lain. Kaedah ini dinamakan *layering* atau perlapisan dan merupakan kaedah paling mudah untuk membiakkan tumbuhan memanjat.

### Penjagaan

Pokok kesidang tergolong dalam kategori tumbuhan yang mudah dijaga dan tidak memerlukan penyelenggaraan yang sukar. Pokok ini memerlukan cahaya matahari yang secukupnya lebih kurang 50%; untuk pengeluaran bunga yang optimum namun tidak boleh terlalu terdedah kepada cahaya yang terlalu terik lantaran daunnya akan menjadi kemerah-merahan. Tumbuhan ini memerlukan air yang mencukupi iaitu perlu disiram dua kali sehari pada hari-hari yang panas terik dan medium yang memberikan bersaliran baik.

Pokok akan dibaja dua minggu sekali untuk memastikannya mendapat segala keperluan untuk pembentukan bunga. Bahagian bunga yang layu harus dipangkas untuk memastikan tunas baru yang mampu menerbitkan bunga baru tumbuh. Sokongan pula akan diberikan dalam bentuk para atau pergola untuk memudahkan pokok memanjat. Pokok yang selalu dipangkas pula akan menjadi pokok kecil yang rendang dan rimbun.

Lihat juga
----------

|  |  |
| --- | --- |
| Senarai pokok | Pokok mangga |
|  A  -  B  -  C  -  D  -  E  -  F  -  G  -  H  -  I  -  J  -  K  -  L  -  M  -  N  -  O  -  P  -  Q  -  R  -  S  -  T  -  U  -  V  -  W  -  X  -  Y  -  Z  |

Rujukan
-------

1. ↑
2. ↑
3. ↑
4. ↑

Pautan luar
-----------

* Profil spesies di Sistem Maklumat Biokepelbagaian Malaysia
* Profil spesies di Flora and Fauna Web Lembaga Taman Negara Singapura